ตลาดอนุพันธ์ดูแลนักลงทุน
ตั้งกองทุน100ล. โบรกฯร่วมลงขันคุ้มครองทรัพย์สิน
29 ต.ค. 2555

ตั้งกองทุน100ล. โบรกฯร่วมลงขันคุ้มครองทรัพย์สิน
TFEX ตั้งกองทุนคุ้มครองทรัพย์สินของผู้ลงทุนอนุพันธ์ มูลค่า 100 ล้านบาท เริ่มมีผล 1 ม.ค.ปีหน้า
นายศักรินทร์ ร่วมรังษี ผู้ช่วยผู้จัดการสายงานกฎหมาย ตลาดหลักทรัพย์แห่งประเทศไทย (ตลท.) เปิดเผยว่า บริษัท ตลาดอนุพันธ์ (ประเทศไทย) หรือ TFEX อยู่ระหว่างการจัดตั้งกองทุนมูลค่า 100 ล้านบาท เพื่อคุ้มครองผู้ลงทุนในตราสารอนุพันธ์และสร้างความมั่นใจให้แก่ผู้ลงทุนที่ซื้อขายผ่านโบรกเกอร์ที่เป็นสมาชิกกองทุนว่าทรัพย์ สินของผู้ลงทุนที่มอบไว้ในความดูแลของโบรกเกอร์จะได้รับความคุ้มครองจากกองทุน
ทั้งนี้ กองทุนดังกล่าวอยู่ระหว่างการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) คาดว่าจะสามารถจัดตั้งได้ในวันที่ 1 ม.ค. 2556 โดยทาง TFEX จะใส่เงินตั้งต้นจำนวน 50 ล้านบาท ส่วนที่เหลืออีก 50 ล้านบาท โบรกเกอร์ที่เป็นสมาชิกในตลาดอนุพันธ์แต่ละแห่งจะใส่เงินเข้ามาตามสัดส่วนมูลค่าการซื้อขาย (มาร์เก็ตแชร์)
“กองทุนนี้มีหลักการคุ้มครองเดียวกับกองทุนคุ้มครองผู้ลงทุนในหลักทรัพย์ (SIPF) ที่จัดตั้งโดยตลาดหลักทรัพย์แห่งประเทศไทยและโบรกเกอร์สมาชิกที่รับส่งคำสั่งซื้อขายหุ้น โดยมีจุดประสงค์เพื่อให้ความคุ้มครองการลงทุนทั้งสองตลาดอย่างเท่าเทียมกัน โดยคาดว่าจะเริ่มให้ความคุ้มครองการลงทุนใน TFEX ได้ตั้งแต่วันที่ 1 ม.ค.ปีหน้าเป็นต้นไป” นายศักรินทร์ กล่าว 
สำหรับกองทุนคุ้มครองผู้ลงทุนในหลักทรัพย์ปัจจุบันมีมูลค่ากองทุนรวม 600 ล้านบาท ซึ่งเพิ่มขึ้นจากปีก่อนอยู่ที่ 500 ล้านบาท โดยตั้งแต่มีการจัดตั้งกองทุนขึ้นมายังไม่มีการจ่ายเงินชดเชยให้กับนักลงทุน เพราะทุกครั้งที่มีข้อพิพาทระหว่างโบรกเกอร์กับนักลงทุนจะสามารถตกลงประนีประนอมกันได้ 
ด้านนางเกศรา มัญชุศรี กรรมการผู้จัดการ TFEX กล่าวว่า ตลาดอนุพันธ์ได้หารือกับโบรกเกอร์และสมาชิกทุกรายว่าจะร่วมจัดตั้งกองทุนนี้ โดยเงื่อนไขในการให้คุ้มครองนั้นจะเหมือนกับการคุ้มครองผู้ลงทุนในหุ้น คือ หากผู้ลงทุนอนุพันธ์ได้รับความเสียหายจากการไม่ได้รับคืนทรัพย์สินที่มอบไว้ในความดูแลของโบรกเกอร์ในกรณีใดกรณีหนึ่ง เช่น โบรกเกอร์ถูกศาลสั่งพิทักษ์ทรัพย์เด็ดขาดตามกฎหมายล้มละลาย หรือในกรณีที่โบรกเกอร์กับผู้ลงทุนมีข้อพิพาททางแพ่ง และอนุญาโตตุลาการมีคำชี้ขาดให้โบรกเกอร์รายนั้นคืนทรัพย์สินแก่ผู้ลงทุน แต่โบรกเกอร์รายดังกล่าวไม่ปฏิบัติตาม เป็นต้น 
ทั้งนี้ ผู้ลงทุนมีสิทธิได้รับการชดเชยจากกองทุนเป็นเงินสดหรือหลักทรัพย์ที่ซื้อขายในตลาด มูลค่าไม่เกินรายละ 1 ล้านบาท แต่การคุ้มครองจะไม่รวมถึงผลขาดทุนที่เกิดจากการซื้อขาย ไม่ว่าจะเป็นการตัดสินใจลงทุนด้วยตนเองหรือไม่ก็ตาม
นายวิรไท สันติประภพ รองผู้จัดการ สายงานวางแผนกลยุทธ์องค์กร ตลท. กล่าวว่า กองทุน SIPF จะยังไม่ให้ความคุ้มครองนักลงทุนที่ซื้อขายหุ้นผ่านระบบเชื่อมโยงการซื้อขายหุ้นอาเซียน (อาเซียน ลิงค์) โดยในอนาคตอาจมีการนำเรื่องเข้าหารือว่าจะสามารถขยายความคุ้มครองของกองทุน SIPF ให้ครอบคลุมการซื้อขายผ่านอาเซียน ลิงค์ ได้หรือไม่